PATVIRTINTA

 Šilalės rajono savivaldybės mero

 2025 m. rugpjūčio 14 d. sprendimu

 Nr. T3-292

**ASMENS (ŠEIMOS) SOCIALINIŲ PASLAUGŲ POREIKIO NUSTATYMO, SKYRIMO IR ORGANIZAVIMO ŠILALĖS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Asmens (šeimos) socialinių paslaugų poreikio nustatymo, skyrimo ir organizavimo Šilalės rajono savivaldybėje tvarkos aprašas (toliau – Aprašas) nustato kreipimosi dėl socialinių paslaugų skyrimo, socialinių paslaugų poreikio nustatymo, socialinių paslaugų skyrimo, sustabdymo ir nutraukimo, siuntimo į socialinės globos paslaugas teikiančias įstaigas (toliau – Globos namai), socialinių paslaugų asmeniui (šeimai) teikimo organizavimo, informacijos teikimo, saugojimo ir skundų nagrinėjimo tvarką.

2. Aprašas taikomas organizuojant bendrąsias, socialinės priežiūros, socialinės globos, laikino atokvėpio paslaugos socialines paslaugas, kurias finansuoja savivaldybė iš savo biudžeto lėšų ir (ar) iš valstybės biudžeto dotacijų savivaldybių biudžetams.

3. Aprašas netaikomas:

3.1. organizuojant socialines paslaugas, už kurias sumoka pats asmuo (šeima), kai paslaugos organizuojamos ir teikiamos socialinių paslaugų teikėjo ir socialinių paslaugų gavėjo susitarimu;

3.2. organizuojant bendrąją socialinę paslaugą – transporto organizavimą, kai organizuojama pacientų pavėžėjimo paslauga, vadovaujantis Pacientų pavėžėjimo paslaugų organizavimo ir teikimo tvarkos aprašu, patvirtintu Lietuvos Respublikos Vyriausybės 2022 m. lapkričio 30 d. nutarimu Nr. 1196 „Dėl Pacientų pavėžėjimo paslaugų organizavimo ir teikimo tvarkos aprašo patvirtinimo“, išskyrus atvejus, kai ši paslauga organizuojama dėl pacientų hemodializės procedūrų;

3.3. organizuojant šias socialinės priežiūros paslaugas:

3.3.1. socialinę priežiūrą šeimoms, kai vaikui ir (ar) šeimai yra inicijuota atvejo vadyba, vadovaujantis Lietuvos Respublikos vaiko teisių apsaugos pagrindų įstatyme nustatyta tvarka (išskyrus nuostatas dėl sprendimo priėmimo, numatytas Aprašo 43 punkte);

3.3.2. pagalbą globėjams (rūpintojams), budintiems ir nuolatiniams globotojams, įtėviams ir šeimynų dalyviams ar besirengiantiesiems jais tapti, kai paslauga organizuojama, vadovaujantis Globos centro veiklos aprašu, patvirtintu Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos aprašo patvirtinimo“;

3.4. organizuojant šias socialinės globos paslaugas:

3.4.1. trumpalaikę socialinę globą, kai paslaugos gavėjas yra vaikas, likęs be tėvų globos, socialinę riziką patiriantis vaikas arba nelydimas nepilnametis užsienietis, kai jiems nustatyta laikinoji globa Lietuvos Respublikos civilinio kodekso nustatytais pagrindais, taikomas laikinas apgyvendinimas Vaiko teisių apsaugos pagrindų įstatyme nustatyta tvarka arba skiriamas globėjas Lietuvos Respublikos įstatyme „Dėl užsieniečių teisinės padėties“ nustatyta tvarka (išskyrus nuostatas dėl sprendimo priėmimo, numatytas Aprašo 44.4 papunktyje);

3.4.2. ilgalaikę socialinę globą, kai paslaugos gavėjas yra vaikas, likęs be tėvų globos, arba nelydimas nepilnametis užsienietis, kai jiems nustatyta nuolatinė globa Civilinio kodekso nustatytais pagrindais arba skiriamas globėjas įstatyme „Dėl užsieniečių teisinės padėties“ nustatyta tvarka (išskyrus nuostatas dėl sprendimo priėmimo, numatytas Aprašo 44.4 papunktyje).

4. Apraše vartojamos sąvokos suprantamos taip, kaip jos apibrėžtos Lietuvos Respublikos socialinių paslaugų įstatyme, Lietuvos Respublikos Vaiko teisių apsaugos pagrindų įstatyme, Lietuvos Respublikos apsaugos nuo smurto artimoje aplinkoje įstatyme, Lietuvos Respublikos asmens su negalia teisių apsaugos pagrindų įstatyme ir įstatyme „Dėl užsieniečių teisinės padėties“.

**II SKYRIUS**

**KREIPIMASIS DĖL SOCIALINIŲ PASLAUGŲ SKYRIMO**

5. Dėl socialinių paslaugų skyrimo raštišku prašymu tiesiogiai, paštu, elektroniniu paštu ar elektroninių ryšių priemonėmis, jeigu valstybės elektroninės valdžios sistemoje teikiama tokios rūšies elektroninė paslauga, leidžianti nustatyti asmens tapatybę, į Šilalės rajono savivaldybės administracijos seniūniją (toliau – seniūniją) pagal asmens (šeimos) deklaruotą gyvenamąją vietą, Šilalės miesto gyventojai į Šilalės rajono savivaldybės administracijos Socialinės paramos skyrių (toliau – Skyrius) ar į Šilalės rajono socialinių paslaugų namus (toliau – prašymus priimantis subjektas) gali kreiptis:

5.1. asmuo (vienas iš suaugusių šeimos narių) ar jo globėjas, rūpintojas, aprūpintojas;

5.2. bendruomenės nariai ar kiti suinteresuoti asmenys, veikiantys asmens (šeimos) ar visuomenės socialinio saugumo interesais.

6. Aprašo 5.1 papunktyje nurodyti asmenys, kreipdamiesi į prašymą priimantį subjektą dėl socialinių paslaugų, pateikia:

 6.1 asmens tapatybę patvirtinantį dokumentą (pasą, asmens tapatybės kortelę ar kt.) arba teisės aktų nustatyta tvarka patvirtintą jo kopiją. Jei asmuo teikia Prašymą elektroniniu paštu, Prašymas turi būti pasirašytas kvalifikuotu elektroniniu parašu, jei asmuo teikia Prašymą kitomis elektroninių ryšių priemonėmis, jis patvirtina savo tapatybę naudodamasis Valstybės informacinių išteklių sąveikumo platforma (VIISP), valstybės tarnautojo pažymėjimu ar kitomis elektroninio identifikavimo priemonėmis) ir (ar) elektroninio banko sistemomis);

6.2. užpildytą Prašymo-paraiškos gauti socialines paslaugas SP-8 formą, patvirtintą Lietuvos Respublikos socialinės apsaugos ir darbo ministro (toliau – Prašymas). Kartu su Prašymu pateikiama Šeimos (bendrai gyvenančių asmenų) duomenų socialinei paramai gauti SP-1 forma, patvirtinta Lietuvos Respublikos socialinės apsaugos ir darbo ministro jeigu ši forma nebuvo užpildyta iki Prašymo pateikimo dienos arba pasikeitė šioje formoje pateikta informacija;

6.3. seniūnijos arba valstybės įmonės Registrų centro išduotą pažymą apie gyvenamąją vietą ar teisės aktų nustatyta tvarka patvirtintą jos kopiją, jei tokios informacijos nėra registruose, valstybės ar vidaus administravimo informacinėse sistemose;

6.4. sveikatos priežiūros įstaigos išduotą medicinos dokumentų išrašą (forma Nr. 027/a), patvirtinantį, kad asmuo neserga ūmiomis užkrečiamosiomis ligomis ir jam gali būti teikiamos socialinės paslaugos.

7. Prašymo užpildymo ir reikalingų dokumentų pateikimo klausimais asmenį (šeimą) ar jo globėją, rūpintoją, aprūpintoją konsultuoja prašymus priimantis subjektas.

8. Švietimo, sveikatos priežiūros, socialinių paslaugų įstaigų, policijos ir kitų institucijų, įstaigų ir organizacijų darbuotojai, turintys duomenų, kad asmeniui (šeimai) reikalingos socialinės paslaugos, pagal Socialinių paslaugų įstatymo 17 straipsnio 4 dalį apie tai nedelsdami informuoja Šilalės rajono savivaldybės administraciją (toliau – Administracija), pateikdami laisvos formos pranešimą dėl socialinių paslaugų skyrimo asmeniui (šeimai), kuriame nurodo asmens (vieno iš suaugusių šeimos narių), kuriam prašoma skirti socialines paslaugas, vardą, pavardę, gyvenamosios vietos ar nuolatinės gyvenamosios vietos adresą, kontaktinę informaciją (telefono ryšio numerį ir (arba) elektroninio pašto adresą), ir informaciją, dėl kurios manoma, kad asmeniui (šeimai) yra reikalingos socialinės paslaugos. Tokiu atveju klausimas dėl socialinių paslaugų skyrimo svarstomas be asmens (vieno iš suaugusių šeimos narių) ar jo globėjo, rūpintojo, aprūpintojo Prašymo.

9. Asmens (šeimos) ar jo globėjo, rūpintojo, aprūpintojo Prašymas dėl bendrųjų socialinių paslaugų ir laikino apnakvindinimo paslaugos teikimo nebūtinas.

10. Prašymas dėl laikino atokvėpio paslaugos pateikiamas vieną kartą per 24 mėnesių laikotarpį, t. y. kreipiantis pirmą kartą. Kreipimosi dėl kiekvieno kito karto forma ir terminai nustatyti Šilalės rajono savivaldybės mero patvirtintame Laikino atokvėpio paslaugos poreikio nustatymo, organizavimo ir teikimo Šilalės rajono savivaldybėje tvarkos apraše.

11. Asmens, apsigyvenusio Globos namuose savo lėšomis, Prašymą gauti socialinę globą, finansuojamą savivaldybės iš savo biudžeto lėšų ar iš valstybės biudžeto dotacijų savivaldybių biudžetams, Globos namų socialiniai darbuotojai ar asmeniui atstovaujantis asmuo ne vėliau kaip per 15 darbo dienų nuo Prašymo gavimo dienos pateikia Administracijai, jeigu čia buvo asmens paskutinė deklaruota gyvenamoji vieta iki jo apsigyvenimo Globos namuose. Globos namų socialinis darbuotojas kartu su Prašymu Administracijai pateikia užpildytą Asmens (šeimos) socialinių paslaugų poreikio vertinimo formą (toliau – Klausimynas).

12. Jeigu informacija, kurios reikia nustatant teisę gauti socialines paslaugas, yra registruose, valstybės ar vidaus administravimo informacinėse sistemose ar juos Administracija pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, asmuo (vienas iš suaugusių šeimos narių) ar jo globėjas, rūpintojas, aprūpintojas šios informacijos pateikti neprivalo.

13. Registrų, valstybės ar vidaus administravimo informacinių sistemų tvarkytojai, valstybės ir (ar) savivaldybių institucijos, įstaigos, įmonės ir organizacijos Administracijos ar poreikį nustatančio subjekto prašymu privalo nemokamai teikti poreikį nustatančiam subjektui informaciją, kurios reikia nustatant teisę gauti socialinę paslaugą, jei reikalingos informacijos nėra registruose, valstybės ar vidaus administravimo informacinėse sistemose.

**III SKYRIUS**

**SOCIALINIŲ PASLAUGŲ POREIKIO NUSTATYMAS**

14. Asmens (šeimos) socialinių paslaugų poreikio nustatymą Administracija organizuoja asmens (šeimos) namuose arba kuo arčiau asmens (šeimos) gyvenamosios vietos (pavyzdžiui, seniūnijos patalpose, socialinių paslaugų įstaigoje).

15. Asmens (šeimos) socialinių paslaugų poreikį vertina poreikį nustatantis subjektas užpildydamas Klausimyną ir nurodydamas rekomenduojamas teikti socialines paslaugas. Klausimynas gali būti pildomas elektroninių ryšių priemonėmis.

16. Nustatant asmens (šeimos) socialinių paslaugų poreikį, rekomenduojama bendrauti asmeniui (šeimai) prieinamu bendravimo būdu (pavyzdžiui, gestų kalba, lengvai suprantama kalba).

17. Jei asmens (šeimos) socialinių paslaugų poreikiui nustatyti reikia kitų sričių specialistų, institucijų išvadų, poreikį nustatantis subjektas gali kreiptis į atitinkamos srities specialistus reikalingoms išvadoms gauti.

18. Asmens socialinių paslaugų poreikis nustatomas individualiai pagal asmens savarankiškumą bei galimybes jį ugdyti ar kompensuoti asmens interesus ir poreikius atitinkančiomis socialinėmis paslaugomis. Šeimos socialinių paslaugų poreikis nustatomas kompleksiškai vertinant šeimos narių gebėjimus, galimybes, patiriamus socialinės rizikos veiksnius ir aplinkybes, motyvaciją spręsti savo šeimos socialines problemas, palaikyti ryšius su visuomene bei galimybes tai ugdyti ar kompensuoti šeimos interesus ir poreikius atitinkančiomis bendrosiomis socialinėmis paslaugomis, socialine priežiūra ar laikino atokvėpio paslauga.

19. Nustatant asmens, kuris gyvena kartu su šeima (globėjais, rūpintojais, aprūpintojais), socialinių paslaugų poreikį, poreikį nustatančio subjekto sprendimu, gavus iš šeimos nario (-ių) (globėjo, rūpintojo, aprūpintojo) sutikimą (sutikimas duodamas socialinių paslaugų poreikį vertinančios įstaigos nustatyta tvarka), gali būti nustatomas ir asmens šeimos (globėjų, rūpintojų, aprūpintojų) socialinių paslaugų poreikis.

20. Poreikį nustatantis subjektas privalo užpildyti Klausimyną ir nustatyti asmens (šeimos) socialinių paslaugų poreikį ne vėliau kaip per 10 darbo dienų nuo Prašymo gavimo dienos, išskyrus atvejus, kai reikalinga papildoma informacija. Šis terminas gali būti pratęsiamas iki 15 darbo dienų, poreikį nustatančiam subjektui raštu nurodžius priežastis, dėl kurių šį terminą reikia pratęsti (pavyzdžiui, reikia papildomos informacijos, susijusios su asmens (šeimos) socialinių paslaugų poreikio vertinimu).

21. Asmeniui (šeimai) vienu metu gali būti nustatytas kelių rūšių ir (ar) kelių netapataus pobūdžio socialinių paslaugų poreikis, kai socialinės paslaugos yra skirtingos pagal savo turinį, kuris apibrėžtas Socialinių paslaugų kataloge, patvirtintame socialinės apsaugos ir darbo ministro.

22. Jei, vertinant asmens socialinių paslaugų poreikį, paaiškėja, kad asmeniui neužtenka bendrųjų socialinių paslaugų ar socialinės priežiūros, vertinamas asmens socialinės globos poreikis užpildant specialią Klausimyno dalį: Vaiko su negalia socialinės globos poreikio vertinimą arba Senyvo amžiaus asmens arba suaugusio asmens su negalia socialinės globos poreikio vertinimą.

23. Vaiko su negalia socialinės globos poreikis nustatomas vadovaujantis Apraše nurodyta tvarka ir terminais pagal vaiko galimybių savimi pasirūpinti vertinimą, atsižvelgiant į vaikui pagal amžių nustatytą individualios pagalbos poreikį.

24. Senyvo amžiaus asmens arba suaugusio asmens su negalia socialinės globos poreikis nustatomas vadovaujantis Apraše nustatyta tvarka ir terminais pagal asmens galimybių savimi pasirūpinti vertinimą, atsižvelgiant į asmeniui nustatytą individualios pagalbos poreikį (iki 2023 m. gruodžio 31 d. **–** specialiuosius poreikius), asmens pripažinimą neveiksniu ar ribotai veiksniu tam tikroje srityje, pagalbą jam priimant sprendimus, asmens priskyrimą asmenų su sunkia negalia grupei. Individualios pagalbos poreikio klausimyno rezultatai įrašomi į specialią Klausimyno dalį.

25. Nustatant asmens socialinių paslaugų poreikį, prioritetas teikiamas institucinei ilgalaikei socialinei globai stacionarinėse ilgalaikės priežiūros įstaigose alternatyvioms paslaugoms, teikiamoms bendruomenėje: socialinės priežiūros paslaugoms asmens namuose arba socialinių paslaugų įstaigose (dienos centruose, socialinėse dirbtuvėse, socialinės priežiūros centruose, savarankiško gyvenimo namuose ar kt.), dienos socialinei globai asmens namuose arba institucijoje (dienos socialinės globos centre), trumpalaikei, ilgalaikei socialinei globai institucijoje (šeiminiuose namuose, dienos socialinės globos centruose, grupinio gyvenimo namuose ar kt.).

26. Išskirtiniais atvejais, jei asmuo (šeima) patiria smurtą ar kyla grėsmė jo (jos) fiziniam, psichiniam ar emociniam saugumui, socialinės paslaugos pradedamos teikti nenustačius socialinių paslaugų poreikio. Tokiu atveju socialinių paslaugų poreikis turi būti nustatytas ne vėliau kaip per 10 darbo dienų, pradėjus teikti (arba jau suteikus) socialines paslaugas.

27. Poreikį nustatantis subjektas, nustatęs asmens (šeimos) socialinių paslaugų poreikį, Klausimyne įrašo išvadas ir rekomenduojamas teikti socialines paslaugas, kurias pateikia Administracijos Skyriui, kuris visą informaciją perduoda socialinių paslaugų skyrimo komisijai (toliau Komisija), priimančiai rekomendacinio pobūdžio siūlymą Skyriaus vedėjui, priimti sprendimui dėl socialinių paslaugų skyrimo.

28. Jei asmuo gauna trumpalaikės ar ilgalaikės socialinės globos paslaugas, esant poreikiui ar pasikeitus asmens savarankiškumui, asmens socialinių paslaugų poreikį užpildydami Klausimyną įvertina asmeniui paslaugas teikiančios įstaigos socialiniai darbuotojai per 15 darbo dienų nuo poreikio ar pasikeitusio asmens savarankiškumo fakto paaiškėjimo dienos, bendradarbiaudami su Administracija.

29. Poreikį nustatantis subjektas ir socialines paslaugas asmeniui (šeimai) teikiančios įstaigos socialinis darbuotojas asmeniškai atsako už objektyvų ir tinkamą, Aprašo nustatyta tvarka atliktą asmens (šeimos) socialinių paslaugų poreikio vertinimą ir nustatymą bei išvadų pateikimą.

**IV SKYRIUS**

**SPRENDIMŲ DĖL SOCIALINIŲ PASLAUGŲ SKYRIMO PRIĖMIMAS**

30. Sprendimas dėl socialinių paslaugų asmeniui (šeimai) skyrimo priimamas Komisijos siūlymu pasirašius Skyriaus vedėjui.

31. Priėmus sprendimą dėl socialinių paslaugų asmeniui (šeimai) skyrimo arba neskyrimo, užpildoma Sprendimo dėl socialinių paslaugų asmeniui (šeimai) skyrimo / neskyrimo / teikimo sustabdymo / nutraukimo SP-9 forma (toliau Sprendimas), patvirtinta Lietuvos Respublikos socialinės apsaugos ir darbo ministro.

32. Visų socialinių paslaugų Sprendimai priimami per 7 darbo dienas nuo poreikį nustatančio subjekto užpildyto Klausimyno Administracijai dienos.

33. Sprendimas dėl trumpalaikės socialinės globos likusiam be tėvų globos vaikui priimamas per 3 darbo dienas nuo savivaldybės mero potvarkio, patvirtinančio, kad vaikui nustatyta laikinoji globa (rūpyba) ir vaiko globėju (rūpintoju) paskirta šeimyna arba šeiminiai namai, parengimo dienos, arba per 3 darbo dienas nuo Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – Tarnyba) sprendimo laikinai apgyvendinti vaiką gavimo savivaldybėje dienos. Sprendimas dėl ilgalaikės socialinės globos likusiam be tėvų globos vaikui priimamas per 3 darbo dienas nuo Tarnybos informacijos, patvirtinančios, kad vaikui nustatyta nuolatinė globa (rūpyba) ir vaiko globėju (rūpintoju) paskirta šeimyna arba šeiminiai namai, gavimo savivaldybėje dienos.

34. Sprendimo kopija, nuorašas ar išrašas per 5 darbo dienas nuo jo priėmimo dienos pateikiama (išsiunčiama) asmeniui (šeimai) arba asmens globėjui, rūpintojui, aprūpintojui ir socialinių paslaugų įstaigai, kurioje asmeniui (šeimai) skirtos socialinės paslaugos. Jeigu priimtas sprendimas asmeniui (šeimai) neskirti socialinių paslaugų, nurodomos tokio sprendimo priežastys. Sprendimo originalas (fizinis arba elektroninis dokumentas) saugomas vadovaujantis Lietuvos Respublikos dokumentų ir archyvų įstatymo nustatyta tvarka.

35. Administracija priėmusi sprendimą skirti asmeniui ilgalaikę socialinę globą valstybės Globos namuose, ne vėliau kaip per 5 darbo dienas nuo Sprendimo priėmimo dienos šio Sprendimo kopiją, nuorašą ar išrašą ir kitų būtinų dokumentų kopijas pateikia: dėl likusių be tėvų globos vaikų, vaikų su negalia – Tarnybai, o senyvo amžiaus asmenų, suaugusių asmenų su negalia – Asmens su negalia teisių apsaugos agentūrai (toliau – Agentūra).

36. Sprendimas dėl socialinės globos asmeniui skyrimo nepriimamas, jei asmuo, apgyvendintas iš valstybės biudžeto finansuojamoje įstaigoje iki 2007 m. sausio 1 d., pereina į kitus valstybės Globos namus, į juos grįžta iš kitų įstaigų. Toks asmuo valstybės Globos namuose apgyvendinamas Agentūros siuntimu, kuriame nurodomas asmens vardas, pavardė, gimimo data ir įstaigos, į kurią siunčiamas asmuo, pavadinimas. Agentūrai pateikiamas laisvos formos prašymas apsigyventi valstybės Globos namuose (nurodoma asmens vardas, pavardė, gimimo data, įstaigos, kurioje asmuo nori apsigyventi, pavadinimas, priežastis, dėl kurios asmuo nori joje apsigyventi), dokumentas, patvirtinantis, kad asmuo apgyvendintas iš valstybės biudžeto finansuojamoje įstaigoje iki 2007 m. sausio 1 d.

37.Sprendimas dėl socialinių paslaugų asmeniui skyrimo priimamas, jei asmuo, kuris socialines paslaugas pradėjo gauti iki 2007 m. sausio 1 d. apskrities viršininko socialinių paslaugų įstaigoje, kurios savininko teisės ir pareigos perduotos savivaldybei, arba kuris socialines paslaugas pradėjo gauti iki 2007 m. sausio 1 d. apskrities viršininko socialinių paslaugų įstaigoje ir nepertraukiamai jas gavo iki 2020 m. spalio 31 d. imtinai, pereina į kitą, ne iš valstybės biudžeto finansuojamą įstaigą. Sprendimą priima ta savivaldybė, kurioje asmeniui bus teikiamos socialinės globos ar socialinės priežiūros paslaugos. Šiems asmenims socialinės globos ar socialinės priežiūros paslaugos finansuojamos iš valstybės biudžeto lėšų. Asmuo iš valstybės biudžeto nefinansuojamoje įstaigoje apgyvendinamas Administracijos siuntimu.

38. Paaiškėjus, kad asmuo (šeima), besikreipiantis (-i) dėl socialinių paslaugų (vienas iš suaugusių šeimos narių, jo globėjas, rūpintojas, aprūpintojas), sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas, Sprendimas dėl socialinių paslaugų asmeniui (šeimai) skyrimo nepriimamas, kol informacija nebus patikslinta ir asmens socialinių paslaugų poreikis nebus nustatytas iš naujo. Tokiu atveju Prašymo pateikimo diena laikoma patikslintos informacijos gavimo Administracijoje diena.

**V SKYRIUS**

**ASMENS SIUNTIMAS Į GLOBOS NAMUS**

39. Asmuo siunčiamas į Globos namus ilgalaikei socialinei globai gauti, vadovaujantis Administracijos Skyriaus priimtu Sprendimu dėl socialinės globos asmeniui skyrimo Globos namuose.

40. Globos namai, į kuriuos siunčiamas asmuo, parenkami atsižvelgiant į asmens (globėjo, rūpintojo, aprūpintojo) pageidavimą ir Globos namų galimybes suteikti asmeniui reikiamas socialines paslaugas.

41. Prieš apgyvendinant asmenį, kuriam skirta ilgalaikė socialinė globa, Globos namuose, išrašomas asmens siuntimas į Globos namus (toliau – siuntimas). Siuntimas išrašomas vadovaujantis Šilalės rajono savivaldybės mero potvarkiu patvirtintu Trumpalaikės ir ilgalaikės socialinės globos paslaugų teikimo Šilalės rajono savivaldybėje tvarkos aprašu.

42. Išrašytas siuntimas galioja 20 darbo dienų nuo jo pateikimo (išsiuntimo) asmeniui (globėjui, rūpintojui, aprūpintojui) dienos. Siuntimo galiojimo terminas gali būti pratęstas, jeigu asmuo (globėjas, rūpintojas, aprūpintojas) ar kita suinteresuota įstaiga (pavyzdžiui, sveikatos priežiūros įstaiga) raštu išdėsto objektyvias priežastis, dėl kurių asmuo per nurodytą laiką negali apsigyventi Globos namuose. Jeigu asmuo neapsigyvena Globos namuose per siuntimo galiojimo terminą, siuntimas netenka galios.

43. Jei Globos namuose yra laisvų vietų ar juose apgyvendinamas likęs be tėvų globos vaikas, socialinę riziką patiriantis vaikas, siuntimas išrašomas ne vėliau kaip per 3 darbo dienas nuo Sprendimo dėl socialinės globos skyrimo priėmimo dienos, o jei siuntimą išrašo Tarnyba, – ne vėliau kaip per 3 darbo dienas nuo Sprendimo dėl socialinės globos skyrimo asmens bylos dokumentų gavimo dienos.

44. Jei nepakanka valstybės ir (ar) savivaldybių biudžeto lėšų ilgalaikės socialinės globos paslaugoms finansuoti arba Globos namuose nėra laisvų vietų:

44.1. asmuo įrašomas į asmenų eilę ilgalaikei socialinei globai gauti;

44.2. jei asmeniui skirta ilgalaikė socialinė globa valstybės Globos namuose, asmuo įrašomas į Aprašo nustatyta tvarka sudaromą asmenų eilę ilgalaikei socialinei globai gauti valstybės Globos namuose, kurią sudaro ir tvarko Agentūra (senyvo amžiaus asmenų ir suaugusių asmenų su negalia eilė) arba Tarnyba (likusių be tėvų globos vaikų ir vaikų su negalia eilė);

44.3. eilėje laukiančiam asmeniui Administracija pagal turimas galimybes gali siūlyti teikti alternatyvias socialines paslaugas, labiausiai atitinkančias asmens poreikius, arba siūlyti pasirinkti kitą socialinių paslaugų teikėją.

45. Administracijos sudaroma asmenų eilė ilgalaikei socialinei globai gauti sudaroma pagal Sprendimų dėl socialinės globos skyrimo priėmimo datą. Jeigu Sprendimai skirti socialinę globą keliems asmenims priimami tą pačią dieną, atsižvelgiama į Prašymo pateikimo datą.

46. Asmuo gali būti apgyvendinamas Globos namuose prioriteto tvarka, numatyta Trumpalaikės ir ilgalaikės socialinės globos paslaugų teikimo Šilalės rajono savivaldybėje tvarkos apraše, išskyrus atvejus, kai asmuo apgyvendinamas valstybės Globos namuose. Valstybės Globos namuose be eilės asmuo gali būti apgyvendinamas trumpalaikei socialinei globai gauti.

47. Savo lėšomis apmokamas paslaugas Globos namuose gaunančiam asmeniui, kuris Aprašo nustatyta tvarka yra įrašytas į asmenų eilę ilgalaikei socialinei globai, finansuojamai savivaldybės iš savo biudžeto lėšų ar iš valstybės biudžeto dotacijų savivaldybių biudžetams, gauti, siuntimas išduodamas tik tada, kai jis tampa pirmuoju asmeniu, laukiančiųjų paslaugų, eilėje.

48. Vienas asmuo gali būti įrašytas tik į vieną eilę ilgalaikei socialinei globai gauti.

**VI SKYRIUS**

**SOCIALINIŲ PASLAUGŲ TEIKIMO ORGANIZAVIMAS**

49. Prašyme turi būti nurodytas pageidaujamas socialinių paslaugų teikėjas (juridinio asmens pavadinimas arba fizinio asmens vardas ir pavardė). Jei Prašyme nenurodomas pageidaujamas socialinių paslaugų teikėjas, prašymą priimantis ir (ar) poreikį nustatantis subjektas, pildydamas Klausimyną, gali rekomenduoti socialines paslaugas teikiantį fizinį asmenį nurodydamas socialines paslaugas teikiančio fizinio asmens vardą ir pavardę, arba socialinių paslaugų įstaigą, nurodydamas juridinio asmens pavadinimą.

50. Asmuo (šeima), gaunanti socialines paslaugas, turi teisę inicijuoti socialinių paslaugų teikėjo pakeitimą, jeigu savivaldybėje yra galimybė paskirti kitą socialinių paslaugų teikėją.

51. Prieš socialinių paslaugų įstaigai pradedant teikti socialines paslaugas:

51.1. per 5 darbo dienas Administracijos Skyrius socialines paslaugas teiksiančiai socialinių paslaugų įstaigai pateikia Klausimyną, Sprendimą, suformuotą asmens bylą arba šių dokumentų kopijas, nuorašus;

51.2. per 10 darbo dienųnuo visų reikiamų dokumentų pateikimo socialines paslaugas teiksiančiai socialinių paslaugų įstaigai dienos, socialinių paslaugų gavėjas (arba jo globėjas, rūpintojas, aprūpintojas), socialines paslaugas teiksianti socialinių paslaugų įstaiga ir Administracija sudaro Socialinių paslaugų teikimo ir mokėjimo už socialines paslaugas sutartį.

52. Prieš socialines paslaugas teikiančiam fiziniam asmeniui pradedant teikti socialines paslaugas:

52.1. per 5 darbo dienasAdministracijos Skyrius socialines paslaugas teiksiančiam fiziniam asmeniui pateikia Klausimyną ir Sprendimą, suformuotą asmens bylą arba šių dokumentų kopijas, nuorašus;

52.2. per 10 darbo dienųnuo visų reikiamų dokumentų pateikimo socialines paslaugas teiksiančiam fiziniam asmeniui dienos, socialinių paslaugų gavėjas (arba jo globėjas, rūpintojas, aprūpintojas), socialines paslaugas teiksiantis fizinis asmuo ir Administracija sudaro Socialinių paslaugų teikimo ir mokėjimo už socialines paslaugas sutartį.

52.3. iki Socialinių paslaugų teikimo ir mokėjimo už socialines paslaugas sutarties pasirašymo, socialines paslaugas teiksiantis fizinis asmuo Administracijai privalo pateikti:

52.3.1. verslo liudijimą arba individualios veiklos vykdymo pažymą, suteikiančią teisę teikti socialines paslaugas;

52.3.2. privalomo sveikatos tikrinimo medicininę pažymą (forma Nr. 047/a), kurioje nurodyta, kad socialines paslaugas teiksiantis fizinis asmuo gali dirbti (pažyma išduodama vadovaujantis Asmenų, dirbančių darbo aplinkoje, kurioje galima profesinė rizika (kenksmingų veiksnių poveikis ir (ar) pavojingas darbas), privalomo sveikatos tikrinimo tvarkos aprašu, patvirtintu Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos tikrinimų sveikatos priežiūros įstaigose“);

52.3.3. jeigu socialinė paslauga bus teikiama vaikui su negalia, – pažymą iš Įtariamųjų, kaltinamųjų ir nuteistųjų registro, patvirtinančią jo atitiktį Vaiko teisių apsaugos pagrindų įstatymo 30 straipsnyje nustatytiems reikalavimams;

52.4. jeigu socialines paslaugas teiksiantis fizinis asmuo iki Socialinių paslaugų teikimo sutarties pasirašymui numatyto termino nepateikia nurodytų dokumentų, Socialinių paslaugų teikimo ir mokėjimo už socialines paslaugas sutartis nesudaroma, o paslaugos gavėjui siūloma pasirinkti kitą socialinių paslaugų teikėją. Pateikiami dokumentai privalo galioti visą Socialinių paslaugų teikimo sutarties vykdymo laikotarpį;

52.5. Socialinių paslaugų teikimo ir mokėjimo už socialines paslaugas sutartis gali būti keičiama bendru jos šalių rašytiniu sutarimu.

53. Socialinių paslaugų teikėjai negali atsisakyti teikti socialines paslaugas asmeniui (šeimai), jeigu asmeniui (šeimai) nustatytas socialinių paslaugų teikėjo teikiamų socialinių paslaugų poreikis, išskyrus tais atvejais, kai socialinių paslaugų teikėjas teikia socialines paslaugas galimam maksimaliam socialinių paslaugų gavėjų skaičiui.

54. Jeigu dėl objektyvių priežasčių (paslaugų teikėjų ir (ar) finansavimo trūkumo) nėra galimybių iš karto asmeniui (šeimai) pradėti teikti socialines paslaugas, asmuo (šeima) įrašomas (-a) į Administracijos Skyriaus ir Šilalės rajono socialinių paslaugų namų sudaromą asmenų (šeimų), laukiančių socialinių paslaugų, eilę. Kiekvienai socialinei paslaugai yra sudaromos atskiros, konkrečios socialinės paslaugos laukiančių asmenų (šeimų) eilės.

55. Administracija privalo organizuoti socialines paslaugas asmeniui (šeimai), įrašytam į socialinių paslaugų laukiančių asmenų (šeimų) eilę, per ne ilgesnį nei 12 mėnesių terminą nuo Sprendimo priėmimo dienos. Šio punkto nuostatos netaikomos tais atvejais, kai asmuo (šeima), socialinės paslaugos eilėje laukia pas konkretų socialinių paslaugų teikėją ir nesutinka pasirinkti kito socialinių paslaugų teikėjo.

56. Administracijos Skyriaus ir Šilalės rajono socialinių paslaugų namų asmenų (šeimų), laukiančių socialinių paslaugų, eilė sudaroma pagal Sprendimo priėmimo datą. Jei Sprendimai skirti socialines paslaugas keliems asmenims (šeimoms) priimami tą pačią dieną, atsižvelgiama į Prašymo pateikimo datą.

57. Atsiradus galimybei teikti socialines paslaugas eilėje laukiančiam asmeniui (šeimai), Administracijos Skyriaus ir (ar) Šilalės rajono socialinių paslaugų namai apie šią galimybę informuoja pirmą eilėje laukiantį asmenį (šeimą) ir organizuoja socialinių paslaugų teikimą Apraše numatyta tvarka.

58. Kai socialinių paslaugų įstaigoje asmeniui (šeimai) teikiamos socialinės paslaugos nebeatitinka asmens (šeimos) socialinių paslaugų poreikio, ne vėliau nei per 3 darbo dienas nuo Klausimyno užpildymo dienos šios įstaigos vadovas dėl socialinių paslaugų teikimo nutraukimo ir (ar) kitų socialinių paslaugų skyrimo raštu kreipiasi į Administraciją ir jai pateikia pranešimą apie įvertintą asmens (šeimos) socialinių paslaugų poreikį, kuriame nurodo asmens (vieno iš suaugusių šeimos narių), kurio socialinių paslaugų poreikį įvertino, vardą, pavardę, gimimo datą, nuolatinės gyvenamosios vietos adresą, kontaktinę informaciją (telefono ryšio numerį ir (arba) elektroninio pašto adresą) ir prideda užpildytą Klausimyną (jei asmeniui (šeimai) reikia keisti socialinių paslaugų rūšį ar vietą, Klausimyne pateikiamos rekomendacijos dėl geriausiai asmens (šeimos) poreikius atitiksiančios socialinės paslaugos teikimo) ir Prašymą.

59. Administracija, gavusi informaciją iš socialinių paslaugų įstaigos ar iš poreikį nustatančio subjekto, kad asmeniui (šeimai) teikiamos socialinės paslaugos (arba teikiamų socialinių paslaugų trukmė, dažnumas ar pan.) neatitinka asmens (šeimos) socialinių paslaugų poreikio, gali priimti Sprendimą dėl kitų, asmens (šeimos) socialinių paslaugų poreikį labiau atitinkančių, socialinių paslaugų skyrimo.

60. Organizuojant socialinių paslaugų keitimą, asmeniui (šeimai) turi būti užtikrinamas nepertraukiamas paskirtų socialinių paslaugų teikimas.

61. Socialinių paslaugų teikimas sustabdomas gavus socialinių paslaugų teikėjo informaciją ar (ir) asmens (vieno iš suaugusių šeimos narių) ar jo globėjo, rūpintojo, aprūpintojo laisvos formos rašytinį prašymą dėl socialinių paslaugų teikimo asmeniui (šeimai) sustabdymo (nurodomas asmens (vieno iš suaugusių šeimos narių) vardas, pavardė, priežastys, dėl kurių siūloma arba prašoma sustabdyti socialinių paslaugų teikimą, įstaigos, kuri asmeniui (šeimai) teikė socialines paslaugas, pavadinimas bei sustabdymo laikotarpis, jeigu jis yra žinomas). Administracija arba socialines paslaugas asmeniui (šeimai) teikianti įstaiga priima Sprendimą dėl socialinių paslaugų asmeniui (šeimai) teikimo sustabdymo (nurodomas asmens vardas, pavardė, gimimo data, socialinių paslaugų asmeniui (šeimai) teikimo sustabdymo laikotarpis, jeigu jis yra žinomas).

62. Priėmus Sprendimą dėl socialinių paslaugų teikimo sustabdymo, raštu informuojama socialines paslaugas teikianti įstaiga arba Administracija ir asmuo (šeima) (vienas iš suaugusių šeimos narių) ar jo globėjas, rūpintojas, aprūpintojas, jiems pateikiant Sprendimo kopiją ar nuorašą, išrašą.

63. Jeigu per socialinių paslaugų teikimo sustabdymo laikotarpį pasikeičia asmens (šeimos) socialinių paslaugų poreikis ir gaunamas asmens (šeimos) Prašymas ar socialines paslaugas, prieš sustabdant jų teikimą, teikusios įstaigos informacija dėl pasikeitusio asmens (šeimos) socialinių paslaugų poreikio, asmens (šeimos) socialinių paslaugų poreikis vertinamas ir Sprendimas skirti kitas socialines paslaugas priimamas Aprašo nustatyta tvarka.

64. Socialinių paslaugų asmeniui (šeimai) teikimo sustabdymas neturi trukti ilgiau nei 120 kalendorinių dienų per kalendorinius metus, išskyrus atvejus, kai socialinių paslaugų teikimas stabdomas dėl asmens išvykimo gydytis į sveikatos priežiūros įstaigą ar teismo sprendimo skirti asmeniui priverstinį gydymą. Šiame punkte numatytas socialinių paslaugų sustabdymo terminas taip pat gali būti pratęsiamas asmeniui – gaunančiam palydėjimo paslaugą jaunuoliui, kuris išvyksta atlikti privalomąją pradinę karo tarnybą. Pasibaigus Sprendime dėl paslaugų teikimo sustabdymo nurodytam laikotarpiui, socialinės paslaugos, kurių teikimas buvo sustabdytas, pradedamos teikti ne vėliau nei kitą darbo dieną nuo nurodyto laikotarpio pabaigos ir teikiamos tomis pačiomis sąlygomis be atskiro Sprendimo priėmimo.

65. Socialinių paslaugų teikimas, nesibaigus Sprendime dėl socialinių paslaugų teikimo sustabdymo nurodytam socialinių paslaugų teikimo sustabdymo laikotarpiui, gali būti atnaujintas gavus raštišką informaciją apie paslaugos atnaujinimo poreikį iš asmens (šeimos) ar socialines paslaugas teikiančios įstaigos.

66. Socialinių paslaugų teikimas nutraukiamas gavus socialinių paslaugų teikėjo informaciją ar (ir) asmens (vieno iš suaugusių šeimos narių) ar jo globėjo, rūpintojo, aprūpintojo laisvos formos rašytinį prašymą dėl socialinių paslaugų teikimo nutraukimo (nurodomas asmens (vieno iš suaugusių šeimos narių) vardas, pavardė, priežastys, dėl kurių siūloma arba prašoma asmeniui (šeimai) nutraukti socialinių paslaugų teikimą). Administracija priima sprendimą dėl socialinių paslaugų asmeniui (šeimai) teikimo nutraukimo. Šis sprendimas priimamas vadovaujantis socialinių paslaugų teikėjo ir (ar) poreikį nustatančio subjekto pateikta informacija, patvirtinančia, kad socialinių paslaugų teikimo nutraukimas atitinka asmens (šeimos) socialinių paslaugų poreikius ir interesus. Jei paaiškėja, kad nutraukus paskirtas socialines paslaugas asmeniui (šeimai) gali reikėti kitų socialinių paslaugų, poreikį nustatantis subjektas užpildo Klausimyną ir jį pateikia Administracijai.

67. Mirus socialines paslaugas gaunančiam asmeniui, socialinių paslaugų teikimas nutraukiamas savaime (Sprendimas nerengiamas), suvedant duomenis į Socialinės paramos šeimai informacinę sistemą (toliau – SPIS).

68. Jeigu gaunama socialinių paslaugų teikėjo informacija ar (ir) asmens (vieno iš suaugusių šeimos narių) ar jo globėjo, rūpintojo, aprūpintojo laisvos formos rašytinis prašymas dėl vaikų dienos socialinės priežiūros ar palydėjimo paslaugos jaunuoliams nutraukimo, sprendimas dėl šios paslaugos nutraukimo priimamas neteikiant papildomos informacijos iš poreikį nustatančio subjekto.

69. Socialinių paslaugų teikėjai negali inicijuoti socialinių paslaugų teikimo asmeniui (šeimai) sustabdymo ar nutraukimo, jeigu socialinių paslaugų poreikis asmeniui (šeimai) nepasikeitė.

70. Socialinių paslaugų teikimas asmeniui (šeimai) Aprašo nustatyta tvarka gali būti sustabdomas iki 120 kalendorinių dienų tais atvejais, kai socialinių paslaugų gavėjas nebendradarbiauja su socialinių paslaugų teikėjais ir tokiais savo veiksmais sukelia grėsmę socialinių paslaugų įstaigoje dirbančių asmenų ar socialines paslaugas teikiančio fizinio asmens gyvybei, sveikatai, saugumui, garbei ir orumui (garbės ir orumo pažeminimas, reiškiamas raštu, žodžiu, gestais, įžeidžiančiu, įžūliu, provokuojančiu ar kitokiu elgesiu) ir dėl tokio elgesio socialinių paslaugų gavėjo atžvilgiu buvo pradėta administracinio nusižengimo teisena ar ikiteisminis tyrimas pagal Lietuvos Respublikos administracinių nusižengimų kodeksą ar Lietuvos Respublikos baudžiamąjį kodeksą, arba yra bent 3 socialinių paslaugų teikėjo (darbuotojų) tarnybiniai pranešimai (aktai), fiksuojantys tokio elgesio apraiškas. Paslaugų gavėjui po socialinių paslaugų teikimo sustabdymo nepradėjus bendradarbiauti su paslaugų teikėju, asmeniui (šeimai) inicijuojamas socialinių paslaugų nutraukimas. Šis punktas netaikomas teikiant socialines paslaugas vaikams ir tais atvejais, kai nebendradarbiavimas yra išprovokuotas paslaugų gavėjo ligos (diagnozės), kai tokia ligos (diagnozės) pasekmė užfiksuota asmens medicininiuose dokumentuose.

71. Globos namuose (išskyrus senyvo amžiaus asmenų globos namus), kurių savininko teises ir pareigas įgyvendinančia institucija ar globos namų dalininku (savininku)yra savivaldybė ar Socialinės apsaugos ir darbo ministerija, ilgalaikę socialinę globą gali gauti tik tie asmenys, kuriems socialinių paslaugų poreikis nustatytas Administracijos, ir kuriems socialinių paslaugų teikimas finansuojamas iš savivaldybės biudžeto ar savivaldybės biudžetui skiriamų valstybės biudžeto dotacijų.

72. Administracija, vertindama savivaldybės teritorijoje teikiamų bendrųjų socialinių paslaugų, socialinės priežiūros ir laikino atokvėpio paslaugos kokybę, prižiūri, kaip laikomasi akredituojamų socialinių paslaugų (socialinės priežiūros ir laikino atokvėpio paslaugos) organizavimo ir teikimo sąlygų.

**VII SKYRIUS**

**INFORMACIJOS TEIKIMAS IR SAUGOJIMAS**

73. Administracija savo interneto svetainėje viešina informaciją apie savivaldybės teritorijoje veikiančias socialinių paslaugų įstaigas ir socialines paslaugas teikiančius fizinius asmenis ir užtikrina grįžtamojo ryšio taikymą – socialinių paslaugų gavėjams sudarydama galimybę dalyvauti atliekamose anoniminėse apklausose išsakant savo nuomonę apie teikiamas socialines paslaugas ir įvertinant gaunamų socialinių paslaugų kokybę arba išreiškiant savo nuomonę kitais būdais – balsuojant ar komentuojant.

74. Duomenis apie gyventojams skirtas, teikiamas, nutrauktas, sustabdytas ir neskirtas (nurodomos neskyrimo priežastys) socialines paslaugas Administracijos Skyrius teikia sistemoje SPIS.

75. Socialinių paslaugų įstaigoje informacija apie asmenį (šeimą) (apie asmeniui teikiamas socialines paslaugas, sudaromus pagalbos planus, socialinių paslaugų poreikių pokyčius) socialinių paslaugų teikimo laikotarpiu kaupiama ir saugoma asmens byloje.

76. Dokumentai ir duomenys saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais.

77. Duomenys, kuriuos pagal Aprašo nuostatas privaloma registruoti SPIS – SPIS nuostatų nustatyta tvarka ir terminais.

78. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, Aprašu ir kitais teisės aktais, reglamentuojančiais asmens duomenų apsaugą ir tvarkymą. Asmens duomenų subjekto asmens duomenys tvarkomi siekiant nustatyti, skirti ir organizuoti socialinių paslaugų poreikį.

79. Duomenų subjekto teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.

**VIII SKYRIUS**

**SKUNDŲ NAGRINĖJIMAS**

 80. Poreikį nustatančio subjekto atliktas asmens (šeimos) socialinių paslaugų poreikio vertinimas, Klausimynas ar Sprendimas asmens ar jo globėjo, rūpintojo, kitų suinteresuotų asmenų gali būti apskųsti savivaldybės merui.

 81. Gavęs asmens ar jo globėjo, rūpintojo, kitų suinteresuotų asmenų skundą, dėl Poreikį nustatančio subjekto atlikto asmens (šeimos) socialinių paslaugų poreikio vertinimo, Klausimyno ar Sprendimo, Savivaldybės meras per 20 darbo dienų nuo skundo gavimo dienos sudaro darbo grupę, kuri pakartotinai nustato asmens (šeimos) socialinių paslaugų poreikį ir teikia išvadą su rekomendacinio pobūdžio siūlymu Komisijai ir Administracijos Skyriui dėl atitinkamų sprendimų priėmimo.

 82. Pasikeitus šiame Apraše nurodytiems teisės aktams, tiesiogiai taikomos naujos tų teisės aktų nuostatos.

 83. Iškilę ginčai sprendžiami Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_